ถกเอ็นจีวี5เม.ย.จุฬาฯชง4ราคา
ถกคณะทำงานเอ็นจีวี 5 เม.ย.นี้ เปิดผลศึกษาจุฬาฯ ชง 4 ราคาทางเลือก 12-14.22 บาท/กก.
4 เม.ย. 2555

ถกคณะทำงานเอ็นจีวี 5 เม.ย.นี้ เปิดผลศึกษาจุฬาฯ ชง 4 ราคาทางเลือก 12-14.22 บาท/กก. 
นายยู เจียรยืนยงพงศ์ ประธานสหพันธ์การขนส่งทางบกแห่งประเทศไทย เปิดเผยว่า ในวันที่ 5 เม.ย. จะมีการประชุมคณะทำงานทบทวนต้นทุนราคาเอ็นจีวี โดยนำเสนอผลศึกษาราคาขายปลีกเอ็นจีวีที่เหมาะสมของสถาบันวิจัยพลังงาน จุฬาลงกรณ์มหาวิทยาลัย 
ทั้งนี้ คณะทำงานจะพิจารณาร่วมกันเพื่อระดมความเห็นและเลือกแนวทางที่เหมาะสมที่สุด 
สำหรับสาระสำคัญของผลศึกษาได้กำหนดแนวทางราคาขายปลีกที่เหมาะสมไว้ 4 กรณี 1.กรณีไม่พิจารณาแยกต้นทุนก๊าซธรรมชาติเหลว (แอลเอ็นจี) ออกจากต้นทุนเนื้อก๊าซ และเฉลี่ยราคาขายปลีกเอ็นจีวีของสถานีบนแนวท่อและนอกแนวท่อเป็นราคาเดียว จะมีราคาอยู่ที่ 12.87 บาท/กก. ยังไม่รวมภาษีมูลค่าเพิ่ม (แวต) 
2.กรณีไม่พิจารณาแยกต้นทุนแอลเอ็นจีออกจากต้นทุนเนื้อก๊าซ แต่แบ่งราคาขายปลีกเอ็นจีวีออกเป็นราคาของสถานีแนวท่ออยู่ที่ 11.22 บาท/กก. และนอกแนวท่อราคาเฉลี่ยอยู่ที่ 14.22 บาท/กก. ยังไม่รวมแวต
สำหรับกรณีที่ 3 พิจารณาแยกต้นทุนแอลเอ็นจีออกจากต้นทุนเนื้อก๊าซ แต่เฉลี่ยราคาขายปลีกเอ็นจีวีของสถานีบนแนวท่อและนอกท่อเป็นราคาเดียว เฉลี่ยอยู่ที่ 12.63 บาท/กก. ยังไม่รวมแวต และกรณีที่ 4 พิจารณาแยกต้นทุนแอลเอ็นจีออกจากต้นทุนเนื้อก๊าซ และแบ่งราคาขายปลีกเอ็นจีวีออกเป็นราคาของสถานีบนแนวท่ออยู่ที่ 10.97 บาท/กก. และนอกแนวท่ออยู่ที่ 13.98 บาท/กก. ไม่รวมแวต
นายยู กล่าวว่า ทางผู้ประกอบการไม่ต้องการให้นำต้นทุนราคาแอลเอ็นจีมาคำนวณด้วย เพราะก๊าซที่นำเข้าจากต่างประเทศมีราคาที่สูงกว่าราคาก๊าซจากอ่าวไทยและพม่า ดังนั้นคงต้องมาศึกษาร่วมกันว่าควรจะนำมารวมในราคาเอ็นจีวีหรือไม่ 
ปัจจุบันราคาขายปลีกเอ็นจีวีได้ปรับราคาแล้ว 3 ครั้ง รวม 1.50 บาท/กก. ส่งผลให้มีราคาขายปลีกอยู่ที่ 10 บาท/กก.ซึ่งตามมติคณะกรรมการนโยบายพลังงานแห่งชาติ(กพช.)กำหนดให้ขึ้นรวมทั้งหมด 6 บาท/ก.ก.จนถึงสิ้นปี 2555 ส่งผลให้ราคาขายปลีกไปอยู่ที่14.50 บาท/ก.ก. แต่ทางกลุ่มผู้ประกอบการขนส่งยอมให้ปรับราคาได้ใน 2 บาท/ก.ก. แรก ส่วนที่เหลืออีก 4 บาท/ก.ก. จะต้องมาหารือร่วมกันถึงราคาที่เหมาะสมให้มากกว่านี้ เพราะยังไม่มั่นใจในข้อมูลที่ทางปตท.ชี้แจงโดยเฉพาะต้นทุนราคาเนื้อก๊าซที่สูงเกินจริง